సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
తీవ్ర ఉత్కంఠ మధ్య టైగా ముగిసిన విశాఖ వన్డే
విశాఖ వన్డే ఆద్యంతం ఉత్కంఠభరితంగా సాగింది. విజయం చివరి వరకూ ఇరు జట్లను ఊరించింది. చివరికి మ్యాచ్ టైగా ముగిసింది.
Samayam Telugu | Updated:
Oct 24, 2018, 11:22PM IST
విశాఖ వేదికగా భారత్‌, వెస్టిండీస్‌ మధ్య జరిగిన రెండో వన్డే తీవ్ర ఉత్కంఠ మధ్య ఫలితం తేలకుండా ముగిసింది. ఇరు జట్లను విజయం చివరివరకూ ఊరించగా.. మ్యాచ్ టైగా ముగిసింది. తీవ్ర ఒత్తిడి మధ్య మరోసారి సత్తా చాటిన టీమిండియా ఓటమి నుంచి తప్పించుకోవడం ఊరటనిచ్చే అంశం. చివరి ఓవర్లలో భారత బౌలర్లు కట్టుదిట్టంగా బౌలింగ్ చేసి జట్టు గౌరవాన్ని కాపాడటంతో అభిమానులు ఊపిరి పీల్చుకున్నారు. 322 పరుగుల లక్ష్యంతో బరిలోకి దిగిన విండీస్‌ సేన నిర్ణీత 50 ఓవర్లలో 7 వికెట్ల నష్టానికి 321 పరుగులు చేయడంతో మ్యాచ్ టై అయింది. అయినా.. ఆద్యంతం ఉత్కంఠగా సాగిన మ్యాచ్ అభిమానులను అలరించింది.
విండీస్ ప్లేయర్ హోప్ ఒంటరి పోరాటం వృథా అయింది. 123 పరుగులతో అజేయంగా నిలిచిన హోప్ చివరి బంతి వరకూ విండీస్ విజయం కోసం ప్రయత్నించాడు. జట్టును ఓటమి నుంచి తప్పించాడు. విజయానికి 3 బంతుల్లో 7 పరుగులు కావాల్సిన కీలక తరుణంలో ఏడో వికెట్ రూపంలో నర్సె పెవీలియన్ బాట పట్టినా.. హోప్ నిరాశ చెందలేదు. ఉమేశ్ యాదవ్ విసిరిన చివరి ఓవర్ ఐదో బంతికి 2 పరుగులు వచ్చాయి. చివరి బంతికి 5 బంతులు కావాల్సిన తరుణంలో తీవ్ర ఉత్కంఠ నెలకొంది. హోప్ ఆ బంతిని బౌండరీకి తరలించడంతో స్కోర్లు సమమయ్యాయి.
45 ఓవర్లకు విండీస్ జట్టు 286/5తో పటిష్ట స్థితిలో నిలిచింది. చివరి 30 బంతుల్లో 36 పరుగులు చేస్తే విజయం సొంతం అవుతుందనగా భారత బౌలర్లు అద్భుతంగా రాణించారు. ముఖ్యంగా స్పిన్నర్ చాహెల్ చివర్లో కీలక పాత్ర పోషించి ఆటను మలుపు తిప్పాడు. తాను వేసిన 47 ఓవర్లో కేవలం రెండు పరుగులే ఇచ్చి, రనౌట్ రూపంలో ఓ వికెట్ తీశాడు. దీంతో మ్యాచ్ స్వరూపం మారిపోయింది.
48వ ఓవర్ వేసిన షమీ 6 పరుగులే ఇవ్వడంతో చివరి ఓవర్‌లో విండీస్‌కు 14 పరుగులు కావాల్సి వచ్చింది. ఈ దశలో బౌలింగ్‌కు వచ్చిన ఉమేశ్ యాదవ్ మరోసారి నిరాశ పరిచాడు. గెలుపుపై ఆశలు రేగిన దశలో ఉమేశ్ 13 పరుగులు ఇవ్వడంతో మ్యాచ్ టైగా ముగిసింది.
ఏదేమైనా కరీబియన్‌ జట్టుదే సునాయాస గెలుపు అనుకున్న వేళ టీమిండియా ఒత్తిడి మధ్య అద్భుత ప్రదర్శన చేసింది. ముఖ్యంగా చివరి 10 ఓవర్లను భారత బౌలర్లు కట్టుదిట్టంగా వేశారు. పరుగులు ఇవ్వకుండా వికెట్లు తీస్తూ విండీస్ జట్టుపై ఒత్తిడి పెంచారు. ఒత్తిడి చంపేస్తున్నా షై హోప్‌ అద్భుతంగా బ్యాటింగ్ చేసి (123; 134 బంతుల్లో 10×4, 3×6) అజేయంగా నిలిచాడు. చివరి బంతికి 5 పరుగులు అవసరమైన తరుణంలో బౌండరీ బాది మ్యాచ్‌ను టైగా ముగించాడు.
మరో బ్యాట్స్‌మన్ హెట్‌ మెయిర్‌.. బ్యాట్‌తో విధ్వంసం చేశాడు. కేవలం 64 బంతుల్లో 94 పరుగులు చేసి కీలక పాత్ర పోషించాడు. ఏడు సిక్సర్లు, నాలుగు ఫోర్లు బాదాడు..
విరాట్ సరికొత్త రికార్డులు
భారత సారథి విరాట్ కోహ్లీ సరికొత్త రికార్డులను నెలకొల్పడం విశాఖ వన్డే ప్రధాన విశేషం. 129 బంతుల్లో 13 ఫోర్లు, నాలుగు సిక్సర్ల సాయంతో 157 (నాటౌట్) పరుగులు చేసిన కోహ్లీ ‘మ్యాన్ ఆఫ్ ది మ్యాచ్’ అవార్డు అందుకున్నాడు.
విరాట్ సెంచరీ అభివాదం
వైజాగ్ వన్డేతో కెరీర్‌లో 10 వేల పరుగుల మైలురాయిని అందుకున్న విరాట్ కోహ్లి.. వెస్టిండీస్‌పై వన్డేల్లో అత్యధిక పరుగులు చేసిన భారత బ్యాట్స్‌మెన్‌గా కూడా రికార్డుల్లో నిలిచాడు. కోహ్లీ అజేయ శతకంతో పాటు అంబటి రాయుడు (73: 80 బంతుల్లో 8x4) కూడా బ్యాట్ ఝుళిపించడంతో భారత జట్టు నిర్ణీత 50 ఓవర్లలో 6 వికెట్ల నష్టానికి 321 పరుగులు చేసింది.
ఆ నిర్ణయంతోనే ఆశ్చర్యపరిచిన కోహ్లీ
మ్యాచ్‌లో టాస్ గెలిచిన విరాట్ కోహ్లి బ్యాటింగ్‌ ఎంచుకొని విశ్లేషకులను ఆశ్చర్యపరిచాడు. ఓపెనర్లు రోహిత్ శర్మ (4), శిఖర్ ధావన్ (29: 30 బంతుల్లో 4x4, 1x6) పేలవ రీతిలో తక్కువ స్కోరుకే వెనుదిరిగినా.. అంబటి రాయుడితో కలిసి విరాట్ కోహ్లి దాదాపు 24 ఓవర్ల పాటు వికెట్ ఇవ్వకుండా అసాధారణ ఇన్నింగ్స్ ఆడాడు. ఈ క్రమంలోనే అర్ధశతకాలు పూర్తి చేసుకున్న ఈ జోడీ.. మూడో వికెట్‌కి అభేద్యంగా 139 పరుగుల భాగస్వామ్యం నెలకొల్పింది.
జట్టు స్కోరు 179 వద్ద రాయుడు ఔటవగా.. అనంతరం వచ్చిన ధోని (20: 25 బంతుల్లో 1x4), రిషబ్ పంత్ (17: 13 బంతుల్లో 2x4), జడేజా (13) ఆశించిన మేర రాణించలేకపోయారు.
ఒక ఎండ్‌లో వికెట్లు పడుతున్నా.. మొక్కవోని దీక్షతో ఆడిన విరాట్ కోహ్లి.. 107 బంతుల్లోనే శతకాన్ని పూర్తి చేసుకుని.. 37వ వన్డే సెంచరీని తన ఖాతాలో వేసుకున్నాడు. సెంచరీ మార్క్ అందుకునే వరకూ కనీసం ఒక్క సిక్స్ కూడా కొట్టని విరాట్ కోహ్లి.. ఆ తర్వాతే ఆకాశమే హద్దుగా భారీ షాట్లతో చెలరేగి ఆఖర్లో నాలుగు సిక్సర్లు బాదాడు.